**prof. Larisa Vrhunc**

Prof. Larisa Vrhunc je študirala glasbeno pedagogiko in nato kompozicijo na Akademiji za glasbo Univerze v Ljubljani. Študij kompozicije je nadaljevala na Ženevskem glasbenem konservatoriju. Na Akademiji za glasbo Univerze v Ljubljani je specializirala leta 1998 in junija 1999 še na Visokem nacionalnem konservatoriju za glasbo in ples v Lyonu. Istega leta je gostovala v rezidenci Künstlerhaus Schloß Wiepersdorf pri Berlinu. Izpopolnjevala se je tudi na različnih kompozicijskih tečajih. Od leta 2000 poučuje glasbenoteoretske predmete na Oddelku za muzikologijo Filozofske fakultete Univerze v Ljubljani. Za svoje skladbe je prejela več pomembnih domačih in tujih nagrad ter štipendij, med njimi nagrado Prešernovega sklada za leto 2003. Poleg skladanja se ukvarja tudi z raziskovanjem vprašanj glasbenega stavka v novejši skladateljski ustvarjalnosti in je avtorica učbenika za glasbeno oblikoslovje.